b'\n_START_ARTICLE_\nValhala (pastatas)\n_START_SECTION_\nIstorija\n_START_PARAGRAPH_\nXIX a. pr. vokie\xc4\x8di\xc5\xb3 valstyb\xc4\x97s pralaim\xc4\x97jo Napoleono Bonoparto vadovaujamai kariuomenei. Bavarijos karalaitis Liudvikas nusprend\xc4\x97 pagerbti senov\xc4\x97s herojus ir u\xc5\xbesak\xc4\x97 i\xc5\xa1kalti german\xc5\xb3 (got\xc5\xb3, frank\xc5\xb3, anglosaks\xc5\xb3, langobard\xc5\xb3, \xc5\xa1veicar\xc5\xb3) garsi\xc5\xb3 asmenybi\xc5\xb3 biustus, kurie gyveno pradedant viduram\xc5\xbeiais ir baigiant naujaisiais laikais. (\xc5\xa0iuo projektu buvo siekiama stiprinti vokie\xc4\x8di\xc5\xb3 ir kt. german\xc5\xb3 taut\xc5\xb3 savimon\xc4\x99: skandinav\xc5\xb3 mitologijoje Valhala \xe2\x80\x93 tai kovose \xc5\xbeuvusi\xc5\xb3 didvyri\xc5\xb3 pomirtin\xc4\x97 buvein\xc4\x97). Kai 1825 m. Liudvikas tapo karaliumi, rinkinyje jau buvo sukaupta 60 skulpt\xc5\xabr\xc5\xb3, jiems eksponuoti nuspr\xc4\x99sta pastatyti r\xc5\xabmus. _NEWLINE_Architektui Leo fon Klenc\xc4\x97 pavyzd\xc5\xbeiu pasitarnavo At\xc4\x97n\xc5\xb3 Partenonas, naujojo pastato ilgis siekia 48,5 m, plotis \xe2\x80\x93 14 m ir auk\xc5\xa1tis \xe2\x80\x93 15,5 m. Pietiniame fasado frontone vaizduojama 1815 m. Vokie\xc4\x8di\xc5\xb3 konfederacijos k\xc5\xabrimosi scena, \xc5\xa1iauriniame \xe2\x80\x93 9 metais vykusios Kautyn\xc4\x97s Teutoburgo mi\xc5\xa1ke._NEWLINE_Atidarymo metu 1842 m. hal\xc4\x97je visuomenei buvo demonstruoti 96 biustai ir 64 atminimo lentos. Nuo mitologin\xc4\x97s Valhalos naujasis pastatas skyr\xc4\x97si: i\xc5\xa1kilusiuose r\xc5\xabmuose prieglobst\xc4\xaf rado ne tik kariai, bet ir i\xc5\xa1kil\xc5\xabs dvasininkai, menininkai ir mokslininkai. Tarp j\xc5\xb3 buvo Frank\xc5\xb3 valstyb\xc4\x97s \xc4\xafk\xc5\xabr\xc4\x97jas Chlodvigas; \xc5\xa0v. Bonifacas; lenk\xc5\xb3 astronomas Mikalojus Kopernikas; flamand\xc5\xb3 tapytojas Peteris Paulius Rubensas; Saksonijos kurfiurstas, Lenkijos karalius ir Lietuvos didysis kunigaik\xc5\xa1tis Augustas II bei kt._NEWLINE_1847 m. Bavarijos vald\xc5\xbeiai suteikta teis\xc4\x97 i\xc5\xa1duoti leidim\xc4\x85 Valhaloje pastatyti nauj\xc4\x85 biust\xc4\x85, nuo to laiko atsirado 31 asmenyb\xc4\x97s skulpt\xc5\xabros. Naciai memorial\xc4\x85 ignoravo, piktindamiesi pernelyg laisvu voki\xc5\xa1kumo traktavimu \xe2\x80\x93 parenkant kandidat\xc5\xabras pirmenyb\xc4\x97 atiduodama kalbinei, o ne rasinei priklausomybei. Taip jau po Antrojo pasaulinio karo \xc4\xafrengti Nobelio premijos laureato fiziko Alberto Ein\xc5\xa1teino, genetikos pradininko Gregoro Mendelio, karmelit\xc4\x97s vienuol\xc4\x97s Editos \xc5\xa0tein ir kt. atvaizdai. 2014 m. duomenimis, Valhaloje buvo pagerbtos 195 asmenyb\xc4\x97s, \xc4\xafskaitant dvylika moter\xc5\xb3.'